Mgr. Juraj Bakoš, Trenčín,               Mgr. Ondrej Dostál, Bratislava

Ministerstvo vnútra SR
Pribinova 2 
812 72 Bratislava

Vec: Sťažnosť proti konaniu prednostu Okresného úradu v Myjave 
Ing. Juraja Bakoša

Podávame týmto sťažnosť proti konaniu prednostu Okresného úradu v Myjave Ing. Juraja Bakoša. Podľa článku Na Myjave tlačia Ficov príhovor do obecných rozhlasov, ktorý bol uverejnený v denníku SME dňa 25. marca 2014, sa na obce okresu Myjava obrátil prednosta Okresného úradu v Myjave Ing. Juraj Bakoš a požiadal ich, aby v miestnom rozhlase odvysielali nahrávku s príhovorom Roberta Fica. Považujeme za nesprávne a odporujúce zákonu, aby sa predstavitelia štátnej správy takýmto spôsobom zapájali do volebnej kampane. 
Podľa § 60 ods. 1 písm. b) zákona č. 400/2009 Z. z. o štátnej službe v znení neskorších predpisov je štátny zamestnanec povinný „vykonávať štátnu službu politicky neutrálne a nestranne a zdržať sa pri vykonávaní štátnej služby všetkého, čo by mohlo ohroziť dôveru v nestrannosť a objektívnosť konania a rozhodovania“. 
V prípade, že prednosta Okresného úradu v Myjave Ing. Juraj Bakoš naozaj rozposielal obciam e-maily, v ktorých ich žiadal, aby v miestnych rozhlasoch odvysielali nahrávku s príhovorom jedného z prezidentských kandidátov, nevykonával podľa nášho názoru svoju funkciu politicky neutrálne a nestranne a dopustil sa konania, ktoré môže ohroziť dôveru v nestrannosť a objektívnosť konania a rozhodovania. 
Touto sťažnosťou poukazujeme na možné porušenie zákona o štátnej službe konaním prednostu okresného úradu v Myjave Ing. Juraja Bakoša. Zároveň sa touto sťažnosťou domáhame ochrany svojich práv a právom chránených záujmov, najmä práva zúčastňovať sa na správe vecí verejných a volebného práva podľa čl. 30 Ústavy Slovenskej republiky, a to za zákonom stanovených podmienok a bez zneužívania štátnej správy v rámci volebnej kampane, ako aj svojho právom chráneného záujmu na politicky neutrálnom a nestrannom výkone štátnej služby.
Žiadame Vás, aby ste prešetrili informácie, že Ing. Juraj Bakoš využil svoju funkciu prednostu okresného úradu na politické aktivity, a preverili, či týmto konaním neporušil povinnosti štátneho zamestnanca ustanovené zákonom o štátnej službe. V prípade, že sa vyššie uvedené  podozrenia potvrdia, žiadame Vás, aby ste voči menovanému vyvodili zodpovednosť a zabezpečili, aby sa podobné konanie už v budúcnosti neopakovalo.
Zároveň týmto dávame podnet na preverenie, či sa Ing. Juraj Bakoš nedopustil iného priestupku proti poriadku v správe podľa § 46 priestupkového zákona, keďže sa mohol dopustiť porušenia povinností ustanovených právnymi predpismi a tým sťažiť plnenie úloh štátnej správy a obcí.
Žiadame Vás, aby ste prešetrili aj to, či k podobnému konaniu neprišlo aj zo strany iných prednostov okresných úradov.

S pozdravom

Mgr. Juraj Bakoš, predseda Regionálneho združenia OKS v Trenčianskom kraji
Mgr. Ondrej Dostál, predseda OKS

V Trenčíne a v Bratislave dňa 25. marca 2014

Príloha:
Na Myjave tlačia Ficov príhovor do obecných rozhlasov, článok, SME, 25. marca 2014
http://www.sme.sk/c/7147225/na-myjave-tlacia-ficov-prihovor-do-obecnych-rozhlasov.html